Document ID: 32010D0769

A BIZOTTSÁG HATÁROZATA
(2010. december 13.)
a tengeri hajózásban használatos tüzelő- és üzemanyagok kéntartalmáról szóló 2005/33/EK európai parlamenti és tanácsi irányelv által módosított, az egyes folyékony tüzelőanyagok kéntartalmának csökkentéséről szóló 1999/32/EK tanácsi irányelv 4b. cikke követelményeinek megfelelő, a tengeri hajózásban használatos, alacsony kéntartalmú tüzelő- és üzemanyagok alkalmazására alternatívát jelentő, technológiai módszerek cseppfolyósított földgázt szállító hajók általi használatára vonatkozó kritériumok meghatározásáról
(az értesítés a C(2010) 8753. számú dokumentummal történt)
(EGT-vonatkozású szöveg)
(2010/769/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a 2005/33/EK európai parlamenti és tanácsi irányelv (1) által módosított, az egyes folyékony tüzelőanyagok kéntartalmának csökkentéséről szóló, 1999. április 26-i 1999/32/EK tanácsi irányelvre (2) és különösen annak 4c. cikkére,
mivel:
(1)
Az irányelv 4b. cikke értelmében a Közösség kikötőiben horgonyzó hajók 2010. január 1-jétől nem használhatnak 0,1 tömegszázaléknál nagyobb kéntartalmú, a tengeri hajózásban használatos tüzelő- és üzemanyagot. E követelmény azonban nem vonatkozik a 4c. cikknek megfelelően a jóváhagyott kibocsátáscsökkentési technológiákat alkalmazó hajók fedélzetén használt tüzelő- és üzemanyagra.
(2)
A 4c. cikk (4) bekezdése értelmében a tagállamok engedélyezhetik a hajók számára, hogy jóváhagyott kibocsátáscsökkentési technológiát alkalmazzanak a 4b. cikk követelményeit teljesítő, ként tartalmazó, tengeri hajózásban használatos tüzelő- és üzemanyag alternatívájaként, feltéve, hogy ezek a hajók folyamatosan legalább akkora kibocsátáscsökkentést érnek el, mint az irányelvben meghatározott, a tüzelő- vagy üzemanyag kéntartalmára vonatkozó határérték.
(3)
A 4c. cikk (3) bekezdése rögzíti, hogy az irányelv 9. cikkének (2) bekezdésében említett eljárással összhangban meg kell határozni a kibocsátáscsökkentési technológiák használatának követelményeit a Közösség zárt kikötőiben, horgonyzóhelyein és folyótorkolataiban bármely lobogó alatt közlekedő hajó számára. Ezeket a kritériumokat közölni kell a Nemzetközi Tengerészeti Szervezettel (IMO).
(4)
Az LNG-szállító hajók (cseppfolyósított földgázt szállító hajók) gyakran kettős üzemanyagú kazánnal felszereltek, párolgási gázt és nehézolaj-alapú üzemanyagot használnak a meghajtáshoz és a szállítmánnyal kapcsolatos műveletekhez. Az EU kikötőiben kikötő legtöbb LNG-szállító hajó az irányelv követelményeinek teljesítése érdekében alkalmazhatna a tengeri hajózásban használatos tüzelő- és üzemanyagok, valamint párolgási gáz keverékének használatával járó kibocsátáscsökkentési technológiákat, hogy a 0,1 %-os kéntartalmú tüzelő- és üzemanyag használatával keletkező kibocsátásokkal egyenértékű vagy annál alacsonyabb kibocsátást érjen el.
(5)
Hosszú távon a párolgási gázt elsődleges tüzelő- és üzemanyagként lehetne használni a kikötőben, ami alacsonyabb kénkibocsátást eredményez, mint amit a tüzelő- és üzemanyagban szereplő kéntartalomnak az irányelvben meghatározott korlátozása révén lehet elérni.
(6)
Az e határozatban előírt rendelkezések összhangban vannak az irányelv 9. cikkének (2) bekezdése alapján létrehozott szabályozási bizottság véleményével,
ELFOGADTA EZT A HATÁROZATOT:
1. cikk
A cseppfolyósított földgázt szállító hajó (LNG-szállító hajó) az IGC-szabályzat, az IMO cseppfolyósított gázokat ömlesztve szállító hajók építésére és felszerelésére vonatkozó nemzetközi szabályzata értelmében cseppfolyósított földgáz ömlesztett szállítására épített vagy átalakított és használt teherszállító hajó.
2. cikk
Ha az LNG-szállító hajó a tengeri hajózásban használatos tüzelő- és üzemanyagok, valamint a párolgási gáz keverékét alkalmazó alternatív technológiai kibocsátáscsökkentési módszer révén kívánja csökkenteni kibocsátásának mértékét, akkor a mellékletben meghatározott számítási kritériumokat kell alkalmaznia és teljesítenie.
Az LNG-szállító hajók alkalmazhatják az alternatív technológiai kibocsátáscsökkentési módszert a közösségi kikötőkben való horgonyzásukkor, de kellő időt kell biztosítani a legénység számára a tengeri hajózásban használatos tüzelő- és üzemanyagok, valamint a párolgási gáz keverékének használatához szükséges intézkedéseknek a kikötőbe érkezést követő lehető leghamarabbi, illetve a kikötő elhagyása előtti lehető legkésőbbi megtételére.
3. cikk
A 2. cikkben említett módszer alkalmazásával elért kénkibocsátás-csökkentésnek a tüzelő- és üzemanyag kéntartalmának az irányelvben meghatározott korlátozása révén elérhetővel legalább egyenértékűnek kell lennie.
4. cikk
A tagállamok előírják, hogy az alternatív technológiai kibocsátáscsökkentési módszert alkalmazó és a joghatóságuk alatt álló kikötőkben lehorgonyzó LNG-szállító hajók részletesen bejegyezzék a hajónaplóba a fedélzeten használt tüzelő- és üzemanyagok típusát és mennyiségét. Ebből a célból ezeket a hajókat fel kell szerelni a párolgási gáz és a tengeri hajózásban használatos tüzelő- és üzemanyagok fogyasztásának folyamatos nyomon követésére és mérésére szolgáló berendezéssel.
5. cikk
A tagállamok megteszik a megfelelő intézkedéseket az alternatív technológiai kibocsátáscsökkentési módszer alkalmazásának nyomon követésére és ellenőrzésére a kikötőben lehorgonyzott LNG-szállító hajók által elért és közölt kibocsátáscsökkentés alapján.
6. cikk
Ennek a határozatnak a tagállamok a címzettjei.
Kelt Brüsszelben, 2010. december 13-án.

Labels: 14
20
7
8
15